[pic] | EUROOPAN YHTEISÖJEN KOMISSIO |

Bryssel 3.10.2008

KOM(2008) 527 lopullinen

Ehdotus:

NEUVOSTON PÄÄTÖS

Välimeren rannikkoalueiden yhdennettyä käyttöä ja hoitoa koskevan pöytäkirjan (Välimeren merellisen ympäristön ja rannikkoalueiden suojelemista koskeva yleissopimus) allekirjoittamisesta yhteisön puolesta

(komission esittämä)

PERUSTELUT

1. Välimeren merellisen ympäristön ja rannikkoalueiden suojelemista koskeva yleissopimus, eli ”Barcelonan yleissopimus”, tehtiin alun perin Barcelonassa vuonna 1976, ja sitä muutettiin 10. kesäkuuta 1995. Yleissopimus tuli voimaan 9. heinäkuuta 2004. Euroopan yhteisö ja kaikki EU:hun kuuluvat Välimeren rantavaltiot ovat yleissopimuksen osapuolia. Muutetun yleissopimuksen 4 artiklan 3 kohdassa osapuolet erityisesti velvoitetaan edistämään rannikkoalueiden yhdennettyä käyttöä ja hoitoa sekä ottamaan huomioon ekologisesti ja maisemallisesti merkityksellisten alueiden suojelu ja luonnonvarojen järkevä käyttö.

2. EU:ssa tärkein rannikkoalueiden yhdennettyä käyttöä ja hoitoa edistävä väline on rannikkoalueiden yhdennetyn käytön ja hoidon toteuttamisesta Euroopassa annettu Euroopan parlamentin ja neuvoston suositus (2002/413/EY, EYVL L 148, 6.6.2002). Suosituksen V luvussa korostetaan aluemerillä tehtävän yhteistyön merkitystä koordinoinnin parantamisessa ja rajat ylittävien kysymysten ratkaisemisessa. Yhteisö edistää rannikkoalueiden yhdennettyä käyttöä ja hoitoa laajemmin horisontaalisten välineiden avulla muun muassa ympäristönsuojelun alalla. Siten nämäkin toimet edistävät rannikkoalueiden yhdennettyä käyttöä ja hoitoa. Rannikkoalueiden yhdennetty käyttö ja hoito on osa EU:n yhdennettyä meripolitiikkaa.

3. Komissio osallistui 27. marraskuuta 2006 tehdyn neuvoston päätöksen nojalla yhteisön puolesta ja jäsenvaltioita kuullen yleissopimuksesta järjestettyihin neuvotteluihin, joissa oli tarkoitus valmistella Välimeren rannikkoalueiden yhdennettyä käyttöä ja hoitoa koskeva pöytäkirja. Neuvottelut saatiin päätökseen 20. tammikuuta 2008, jolloin pöytäkirjan lopullinen teksti hyväksyttiin täysivaltaisten edustajien konferenssissa. Kaikki Barcelonan yleissopimuksen osapuolina olevat EU:n jäsenvaltiot ovat allekirjoittaneet pöytäkirjan Kyprosta lukuun ottamatta. Pöytäkirja on avoinna allekirjoituksia varten 20. tammikuuta 2009 asti.

4. Välimeren rannikkoalueiden ympäristöön kohdistuu edelleen suuria paineita, ja rannikoiden resurssit uhkaavat heiketä. Pöytäkirja muodostaa puitteet yhtenäisemmän ja yhdennetymmän lähestymistavan edistämiselle. Mukana on julkisen ja yksityisen sektorin sidosryhmiä muun muassa kansalaisyhteiskunnan ja taloudellisen toiminnan alalta. Tällainen kokonaisvaltainen lähestymistapa on tarpeen, jotta ongelmia voidaan ratkoa tehokkaammin ja Välimeren rannikkoalueiden kehitys saadaan kestävämmälle pohjalle.

5. Pöytäkirja sisältää lukuisia määräyksiä, jotka on pantava täytäntöön hallinnon eri tasoilla toissijaisuus- ja suhteellisuusperiaatteita noudattaen. Vaikka yhteisön on aiheellista tukea rannikkoalueiden yhdennettyä käyttöä ja hoitoa muun muassa sen vuoksi, että useimmat ympäristöongelmat ovat luonteeltaan rajat ylittäviä, pöytäkirjassa on kuitenkin yksilöity rannikkoalueisiin liittyviä tiettyjä toimia, joiden suunnittelu ja toteuttaminen on jäsenvaltioiden ja niiden toimivaltaisten viranomaisten vastuulla. Yksi esimerkki tällaisesta toimesta on rakentamiskieltoalueiden perustaminen.

Edellä esitetyn nojalla on aiheellista, että yhteisö allekirjoittaa Välimeren rannikkoalueiden yhdennettyä käyttöä ja hoitoa koskevan pöytäkirjan sillä edellytyksellä, että pöytäkirja myöhemmin tehdään.

Ehdotus:

NEUVOSTON PÄÄTÖS

Välimeren rannikkoalueiden yhdennettyä käyttöä ja hoitoa koskevan pöytäkirjan (Välimeren merellisen ympäristön ja rannikkoalueiden suojelemista koskeva yleissopimus) allekirjoittamisesta yhteisön puolesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 175 artiklan 1 kohdan yhdessä 300 artiklan 2 kohdan ensimmäisen alakohdan ensimmäisen virkkeen kanssa,

ottaa huomioon komission ehdotuksen[1],

sekä katsoo seuraavaa:

(1) Välimeren merellisen ympäristön ja rannikkoalueiden suojelemista koskeva yleissopimus tehtiin Euroopan yhteisön puolesta neuvoston sopimuksilla 77/585/ETY ja 1999/802/EY[2].

(2) Yleissopimuksen 4 artiklan 3 kohdan e alakohdassa osapuolet velvoitetaan edistämään rannikkoalueiden yhdennettyä käyttöä ja hoitoa sekä ottamaan huomioon ekologisesti ja maisemallisesti merkityksellisten alueiden suojelu ja luonnonvarojen järkevä käyttö.

(3) Rannikkoalueiden yhdennetyn käytön ja hoidon toteuttamisesta Euroopassa 30 päivänä toukokuuta 2002 annetussa Euroopan parlamentin ja neuvoston suosituksessa[3] ja erityisesti sen V luvussa tuetaan sitä, että rannikkoalueiden yhdennetty käyttö ja hoito toteutetaan naapurimaiden kanssa olemassa olevien yleissopimusten puitteissa, mukaan luettuina saman aluemeren alueella sijaitsevat kolmannet maat.

(4) Yhteisö edistää rannikkoalueiden yhdennettyä käyttöä ja hoitoa laajemmin horisontaalisten välineiden avulla muun muassa ympäristönsuojelun alalla. Siten nämäkin toimet edistävät rannikkoalueiden yhdennettyä käyttöä ja hoitoa.

(5) Rannikkoalueiden yhdennetty käyttö ja hoito on osa EU:n yhdennettyä meripolitiikkaa Eurooppa-neuvoston 14 päivänä joulukuuta 2007 vahvistamalla tavalla.

(6) Komissio osallistui 27 päivänä marraskuuta 2006 tehdyn neuvoston päätöksen nojalla yhteisön puolesta ja jäsenvaltioita kuullen yleissopimuksesta järjestettyihin neuvotteluihin, joissa oli tarkoitus valmistella Välimeren rannikkoalueiden yhdennettyä käyttöä ja hoitoa koskeva pöytäkirja.

(7) Neuvottelujen tuloksena pöytäkirjan lopullinen teksti hyväksyttiin 20 päivänä tammikuuta 2008 täysivaltaisten edustajien konferenssissa, ja pöytäkirja on avoinna allekirjoituksia varten 20 päivään tammikuuta 2009.

(8) Välimeren rannikkoalueiden ympäristöön kohdistuu edelleen suuria paineita, ja rannikoiden resurssit uhkaavat heiketä. Pöytäkirja muodostaa puitteet yhtenäisemmän ja yhdennetymmän lähestymistavan edistämiselle. Mukana on julkisen ja yksityisen sektorin sidosryhmiä muun muassa kansalaisyhteiskunnan ja taloudellisen toiminnan alalta. Tällainen kokonaisvaltainen lähestymistapa on tarpeen, jotta ongelmia voidaan ratkoa tehokkaammin ja Välimeren rannikkoalueiden kehitys saadaan kestävämmälle pohjalle.

(9) Pöytäkirja sisältää lukuisia määräyksiä, jotka on pantava täytäntöön hallinnon eri tasoilla toissijaisuus- ja suhteellisuusperiaatteita noudattaen. Vaikka yhteisön on aiheellista tukea rannikkoalueiden yhdennettyä käyttöä ja hoitoa muun muassa sen vuoksi, että useimmat ympäristöongelmat ovat luonteeltaan rajat ylittäviä, pöytäkirjassa on kuitenkin yksilöity rannikkoalueisiin liittyviä tiettyjä toimia, joiden suunnittelu ja toteuttaminen on jäsenvaltioiden ja niiden toimivaltaisten viranomaisten vastuulla. Yksi esimerkki tällaisesta toimesta on rakentamiskieltoalueiden perustaminen.

(10) On aiheellista, että Välimeren rannikkoalueiden yhdennettyä käyttöä ja hoitoa koskeva pöytäkirja allekirjoitetaan yhteisön puolesta sillä edellytyksellä, että pöytäkirja myöhemmin tehdään,

ON PÄÄTTÄNYT SEURAAVAA:

Ainoa artikla

Valtuutetaan neuvoston puheenjohtaja nimeämään henkilö tai henkilöt, joilla on valtuudet allekirjoittaa yhteisön puolesta Välimeren merellisen ympäristön ja rannikkoalueiden suojelemista koskevaan yleissopimukseen kuuluva Välimeren rannikkoalueiden yhdennettyä käyttöä ja hoitoa koskeva pöytäkirja edellyttäen, että pöytäkirja myöhemmin tehdään.

Tehty Brysselissä […]

Neuvoston puolesta

Puheenjohtaja

[1] EUVL C […], […], s. […].

[2] EYVL L 240, 19.9.1977, s. 1; EYVL L 322, 14.12.1999, s. 32.

[3] 2002/413/EY, EYVL L 148, 6.6.2002, s. 24.